google/wiki40b huggingface dataset:
Pointer

Opprinnelse og alder

Pointer antas å nedstamme fra spanske pointere som fantes på midten av 1600-tallet. Det er usikkert når pointerne kom til Storbritannia, men på 1700-tallet drev engelske oppdrettere med kryssavl av pointere og en rekke andre hunder. Man tror at dette dannet grunnlaget for den engelske rasen. Man mener å vite, gjennom historisk og anatomisk evaluering, at både blodhund, foxhound, greyhound og bull terrier ble benyttet for å skape den engelske pointeren (Cavanaugh, 1997). Noen hevder også at det på 1800-tallet ble krysset inn linjer fra franske og italienske bracker, noe endelig resulterte i den hunden vi kjenner i dag.
Innslagene av raser nevnt ovenfor kan være mer offer for tilfeldigheter enn systematisk avl, men dette kjenner man ikke rekkevidden av i dag. Et unntak er foxhound, som man vet ble planmessig brukt for å oppnå et mer edelt utseende på rasen. Men det skal finnes linjer som ikke ble «infisert», spesielt i Skottland.
Det er alminnelig å tro at pointeren ble med engelske offiserer tilbake etter deres deltagelse i den spanske arvefølgekrigen i 1704 (ved Lord Peterborough). William Arkwight (The Pointer and his Predecessors, 1901) la ned hele sitt liv i pointeren og er høyt aktet i pointerkretser som den moderne pointerens stamfar. Den første raseklubben ble dannet i 1891.
Det registreres rundt 300 valper årlig i Norge, noe som gjør pointer til en forholdsvis liten hunderase i fuglehundsammenheng. Men til tross for at pointeren er liten i antall, så hevder den seg meget godt i konkurransesammenheng.

Utseende, anatomi og fysikk

Pointer har en forholdsvis kvadratisk kropp med slanke, muskuløse linjer. Vekten på den norske pointeren i dag ligger på mellom 19 – 30kg, avhengig av kjønn. Pelsen er kort og glatt. FCI-standarden oppgir at høyden skal være mellom 61-69 cm, mens i Norge benyttes den eldre engelske standarden som sier at høyden for tisper skal være 57-61 cm og for hannhunder 60-64 cm.

Bruksområde

Pointer er en utpreget og svært energisk jakthund på fugl, men rasen utgjør også en god familiehund for folk som er glade i å ferdes mye ute i friluft. som jakthund er den først og fremst skattet for fuglejakt i åpent terreng, f.eks. til rypejakt. Fra gammelt av jaktet den ofte i samarbeid med en retrievere, som gjerne fungerte som apportør.
Pointeren er i dag en allsidig hund som behersker det meste, fra apport til skogfugljakt og naturligvis den klassiske høyfjellsjakten.

Lynne og væremåte

Pointer er kjent for å ha et godt og stabilt gemytt, og egner seg derfor godt som familiehund. Den er svært aktiv og trenger ofte og mye mosjon for å trives. Den kan være litt kjenslig for kulde, sludd og regn, så lenge den er i aktivitet er dette ingen problem. Ved pauser og ingen/liten aktivitet under disse forhold utendørs, kan et varmedekken være greit.
Imidlertid kan det nevnes at pointeren absolutt er en vinterhund, med høy premieprosent på fuglehundprøver vinterstid, også flere ganger NM vinner på vinterprøve. Dog er det en korthåret rase med de ulemper og fordeler det medfører. Pelsen kan gjerne børstes på ukebasis, forutsatt at den ellers er i skikkelig hold.
Karate under Stillehavslekene 1995

Karate under Stillehavslekene  1995. Karate var en av flere sporter som var med i de tiende stillehavslekene som ble arrangert i Papeete i Fransk Polynesia i perioden 25. august til 5. september 1995. Det var første gangen som karate var med på programmet for stillehavslekene. Det ble konkurrert i sju vektklasser for menn og tre for kvinner samt lag for både menn og kvinner. Fransk Polynesia ble beste nasjon med seks gullmedaljer foran Ny-Caledonia som også vant seks gull.
Musikkinstrument

Et musikkinstrument er et objekt konstruert eller modifisert i det formålet å produsere musikk. Prinsipielt kan alt som produserer lyd og som til en viss grad kan kontrolleres av en musiker tjene som et musikkinstrument, og det finnes eksempler på at alt fra damplokomotiv og Hurtigruten er blitt brukt som musikkinstrumenter og i musikalske fremføringer. Dog oppfatter man normalt et musikkinstrument for noe som er skapt spesifikt for det formål å produsere musikk. Det akademiske studiet av musikkinstrumenter kalles organologi.

Historie

Alle instrumenttypene foruten de elektroniske skriver seg tilbake til før den kjente historiske tiden, og er nevnt i gamle kilder som egyptiske inskripsjoner og i Bibelen. Siden den menneskelige kroppen kan generere både vokale og perkussive lyder, kan det ha vært det første instrumentet, eller kanskje ble de første perkusjonsinstrumentene funnet i stener og hule stokker. For eksempel er 9 000 år gamle benfløyter eller blokkfløyter funnet i kinesiske arkeologiske utgravninger. Det eldste kjente menneskeskapte instrumentet er en benfløyte fra «Divje babe I»-hulene i Slovenia, laget av neandertalerne rundt 45 000-50 000 år siden av ben fra hulebjørn.
Chaoyangparken

Chaoyangparken (kinesisk: 北京朝阳公园; pinyin: Běijīng Cháoyáng Gōngyuán) er en stor park ved et tidligere prinsepalass i Beijings Chaoyang-distrikt.
Man begynte å anlegge parken i 1984, og etterhvert ble den Beijings største park. Den er om lag 2,8 km lang og 1,5 km bred, og dekker 288,7 hektar, hvorav 68,2 hektar er vannoverflate. Mesteparten av landområdene i parken er åpent grønt landskap.
Parken har blomsterhager, en fornøyelsespark, områder sterkt preget av landskapsarkitektur, og flere større svømmebassenger. Man kan leie sykler og båter.
Siden 2005 er Beijing Pop Festival blitt arrangert i parken i september måned.
Et midlertidig anlegg for sandvolleyball ble anlagt i Chaoyangparken for sommerolympiaden i 2008; det ble skipet inn sand fra øyprovinsen Hainan.
Chaoyangparken skal i løpet av 2009 også få et observasjonshjul (Beijings store hjul) som ferdig vil ha en topphøyde på 208 meter (London Eye er på 136 meter).
Helensburgh

Dagens by

Helensburgh fungerer i dag som en pendlerby for den nærliggende storbyen Glasgow. Den fungerer også et butikksenter for området og for turister som er tiltrukket av badebyen ved kysten. Helensburgh er også påvirket av tilstedeværelsen av Clyde flåtebase (HMNB Clyde) ved Faslane ved fjorden Gare Loch, en betydelig lokal arbeidsgiver. Byen er også et populært mål for dagsturer.
Byen har tre jernbanestasjoner: Jernbanestasjonen Helensburgh Upper for West Highland Line, Craigendoran, for North Clyde Line og Helensburgh Central, endestasjonen for North Clyde Line.
Sjøfronten eller strandpromenade har innendørs svømmebasseng, en esplanade, en rekke butikker, kafeer og puber, og fasiliteter for lystskip og seilbåter, inkludert Helensburgh Sailing Club. Ved landsbyen Rhu, rett bortenfor bygrensen, er det en marina.
Norges Minde

Norges Minde (eller Norgesminde) var et landsted på Strandvejen 119 i Ryvangen i København.
Bygningen ble oppført i 1813 av Christopher Jonsen Hedemarch (1760-1818) fra Løten til seg selv og familien. Han hadde tatt borgerskap i København som salmaker og garver, hvoretter han ble kongelig hoffsalmaker og lærfabrikør og dermed en holden mann. Norges Minde fikk sitt navn, i forbindelse med Napoleonskrigen og Danmarks avståelse av Norge til Sverige ved freden i Kiel i 1814. Hedemarch selv døde i 1818, mens hans kone Anne Kristine Witring levde videre til 1847.

Sosiale formål

I 1899 kjøpte Københavns Magistrat eiendommen, som ble brukt til sosiale formål; fra 1921–1970 som Børneoptagelseshjemmet Norges Minde. I 1986 ble bygningen revet ned og på grunnen ble oppført et pleiehjem blant den gamle haves trær.

Kuriosa

I litteraturen opptrer Norges Minde i Poul Martin Møllers ufullendte roman En Dansk Students Eventyr fra 1824.
I 1904 fikk den nærliggende Norgesvej sitt navn etter Norges Minde.
Stuping under Sentralamerikanske og karibiske leker 1978

Stuping under Sentralamerikanske og karibiske leker 1978. Stuping var en av flere sporter i de trettende sentralamerikanske og karibiske leker som ble arrangert i Medellín i Colombia i perioden 7. til 28. juli 1978. Det var trettende gangen som stuping var med i de sentralamerikanske og karibiske leker. Det var fire øvelser, 3 meter sviktstup og 10 meter tårnstup for både menn og kvinner.
Conocoxinae

Utbredelse

Gruppen er utbredt i det sørlige Sør-Amerika (Argentina og Chile).
Ehud (dommer)

Ehud (hebraisk: אֵהוּד בֶּן‑גֵּרָא‎, Ehud ben-Gera) er beskrevet i Dommernes bok i Bibelen som «Ehud, Geras sønn, av Benjamins ætt; han var keivhendt.» Han ble sendt av Gud for redde fra moabittenes åk.

Beretning

Ehud ble sendt til kong Eglon av Moab i sammenhengen at han skulle avlevere israelittenes årlige tributt. Han fått smedene til å lage et kortsverd på dobbel egg som var i underkant av halvmeter lang, og hendig for stikke i folk. Da han var venstrehendt kunne han skjule sverdet med sin høyre lår hvor det ikke var forventet.
Straks de møttes fortalte Ehud til kong Eglon at han hadde en privat beskjed til ham. Eglon sendte bort sine ledsagere og lot Ehud møte ham på tomannshold. Ehud sa «Jeg har et ord til deg fra Gud,» trakk sverdet og stakk det i kongens mellomgulv «...så håndtaket fulgte bladet inn. Og fettet lukket seg omkring bladet, for han trakk ikke sverdet ut av livet på ham; det stakk ut på baksiden.» Ehud lot sverdet stå i kongen, lukket og låste døra til kongen kammer og forlot stedet.
Eglons tjenere kom da det hadde gått for lang tid, men de fant døra låst og antok da at han hadde «et ærend i det svale kammerset». De ventet inntil de «skammet seg» over å måtte lengre, låste opp døra og fant kongen død.
Ehud rømte til byen Se’ira i Efraim. Han lot hornet sitt lyde og sammenkalte de israelittiske stammene som drepte moabittene, gikk over vadestedet i elven Jordan, angrep landet Moab og drepte ikke mindre enn «ti tusen moabitter, alle sammen kraftige og tapre menn; ikke én kom seg unna».
Etter at Eglon var død var det fredelige tilstander i 80 år.

Deuteronomistisk redigering

Fortellingen om Ehud har av mange blitt antatt å være et folkeeventyr av lokal opprinnelse som ble redigert av deuteronomistisk historikere. Disse «inkorporerte et mangfold av tidligere eksisterende kilder i deres fortelling om livet i tidlige Israel.» og fortellingen Ehud er et slikt eksempel av «tidligere eksisterende kilde». Dette mønsteret består av frafall, undertrykkelse (urett), bønnfalle Herren, og redning, og det er åpenbart tilstedeværende i fortellingen om Ehud: frafall og undertrykkelse skjer i Dommernes bok 3.12: «Israelittene fortsatte å gjøre det som var ondt i Herrens øyne. Da gav Herren Moab-kongen Eglon makt over dem, fordi de hadde gjort det som var Herren imot.» Bønnfallingen av Herren («ropte ut til Herren») og den påfølgende redningen er åpenbar i Dommernes bok 3.15: «Da ropte israelittene til Herren, og Herren lot en redningsmann stå fram iblant dem og berge dem. Det var Ehud, Geras sønn.» Denne ganske livlige og muntre fortellingen avsluttes med refrenget «og så hadde landet fred i åtti år», en redaksjonell konstruert avslutning som er typisk for Gideon og andre «betydelige» dommerfortellinger i Dommernes bok.

Etymologi

Etymologien for Ehuds navn er ukjent. I henhold til Amos Chacham foretrakk middelalderens rabbier den ene av to mulige forklaringer, men ingen av disse er aksepterte av dagens lingvister. Ehud er i dag et ganske vanlig navn i Israel, men det er først på 1900-tallet at det kom i bruk siden bibelsk tid. Blant annet har to israelske statsministre hatt det som fornavn: Ehud Barak og Ehud Olmert.
Det støver stadig

Handling

Store omveltninger har funnet sted siden forrige film, Støv på hjernen. Beboerne i Solvænget har - med støtte av kommunen - kjøpt eiendommene som de bor i. Så hustruene må begynne å arbeide igjen for å greie økonomien.
Acenaftokinon

Acenaphthokinon er et polysyklisk aromatisk hydrokarbon som dannes fra naftalen. Det er uløselig i vann, men løselig i alkohol. Det er brukt som halvfabrikat for fremstilling av fargestoffer, legemidler og pesticider. Det er også brukt i kjemisk forskning som et medisinsk og terapeutisk virkestoff.
Stoffet er klassifisert som irritant. Dets karcinogene egenskaper er ikke fullt ut undersøkt.
Rudolf Lange

Bakgrunn, utdanning og yrke

Rufolf Lange var født i Weisswasser som sønn av en byggeinspektør ved jernbanen. Han studerte jus og oppnådde doktorgrad i 1936 ved universitetet i Jena. Han gikk inn i Gestapo i 1933. I 1937 ble han medlem av NSDAP etter at han ble med i SS året før. I 1938 jobbet han for Gestapo i Wien, i 1939 var han leder av Gestapo i Weimar og Erfurt. I september 1940 var han stedfortreder for sjefen for Gestapo i Berlin. Fra desember 1941 var han kommandør for sikkerhetspolitiet og SD i Latvia. På denne tiden var han SS-Sturmbannführer. Han ble i 1942 SS-Obersturmbannführer.  I 1945 ble han forfremmet til SS-Standartenführer. Fra januar 1945 var han sjef for sikkerhetspolitet og SD i Warthegau.

Deltagelse på Wannsee-konferansen

Lange hørte i mange år til «mellomsjiktet» av Gestapo-funksjonærer, som garanterte for at terrorapparatet fungerte. På samme måte som innsatsgruppene fra sikkerhetspolitiet og SD ble dannet under Heydrichs kommando for å myrde jødene i Sovjetunionen, gjorde også Lange sin jobb. Som leder for gruppestaben i Einsatzgruppe A, som rykket inn i Baltikum bak Wehrmacht, ledet han frivillig Einsatzkommando 2, som fra desember 1941 myrdet ca. 60 000 latviske og deporterte jøder i Latvia. Lange kommanderte personlig myrderier i utkanten av Riga. På Wannsee-konferansen var han den «erfarne praktikeren» i massehenrettelser.

Krigens slutt

Rudolf Lange begikk selvmord i februar 1945 for å unngå å bli tatt til fange. Han var en av de få SS-offiserene som hadde Krigsordenen av det Tyske Kors i gull.
Polarstjerneordenen

Polarstjerneordenen (PSO), grunnlagt i 1894, er en norsk privat orden. Den tildeles personer som har utmerket seg i arbeidet for å styrke norsk kunst og kulturarv.

Historikk

Polarstjerneordenen ble innstiftet på grosserer Mikkel Doblougs femtiårs dag, som var den 18. oktober 1894. Ved innstiftelsen mottok de første bærere diplomer, titler og æresbevisninger. Etterpå gikk turen til Grand Hotel. Det ble visst aldri ført offisiell protokoll over mottakere, da dette var en ren vennskapsorden.
PSO ble opprettet som en av Dobloug og republikanske venner politisk markering under unionen med Sverige.
Ordenen var datidens mottrekk til Nordstjerneordenen, samt St. Olavs Orden, og den ble årlig delt ut på Doblougs fødselsdag.
PSO ble i 1921 lagt død. I 1997 gjenoppstod ordenen ved Doblougs tippoldebarn Mikkel Dobloug. PSO fikk da mer formelle tildelingskriterier. Rådgivende utvalg for PSO sørger for at utmerkelsen tildeles etter kriteriene i statuttene av 1999. Alle som har mottatt PSO sitter i det rådgivende utvalg og kan komme med forslag til tildeling. I dag tildeles PSO til personer som har videreført, videreutviklet, bevart eller på annen måte gjort en særdeles innsats for å styrke norsk kunst og kulturarv.
Rognebygningen

Rognebygningen (Røgnebygningen) er en stor toetasjers laftet stuebygning med langsval og panel fra gården Røgne (Rogne) i Øystre Slidre. Bygningen er antatt satt opp i perioden 1670 – 1680. Valdres Folkemuseum kjøpte huset i 1917 og flyttet det til det nåværende stedet i 1923.
Tidligere var gården en kapteinsgard, deretter en lensmannsgard før den senere ble en skysstasjon. Kaptein Johan Reinert bodde på gården i årene fra 1670 til 1680, og senere bodde kaptain Jacob de Caucheron på stedet mellom 1712 og 1720.
Det er kjent at Michael Sars og Aasmund Olavsson Vinje overnattet i bygningen når de reiste til Eidsbugarden.
Døra til kleven i andre etasje er rosemalt av Torstein Engen fra Øystre Slidre.
Røynevarden

Røynevarden er en husmannsplass som har tilhørt Ryfylkemuseet siden 1948.
På plassen er det seks hus, Gamlestova, det eldste bolighuset, som ble satt opp her 1832, Nystova (bolighus) som ble flyttet til plassen 1892, løe, sauehus, geithus og eldhus. Husene på Røynevarden ble restaurert 2007-2009.
Pirate Patrol

Handling

Handlingen er lagt til Hongkong på begynnelsen av 1900-tallet, hvor marine-politimannen Dragon Ma er en del av en større oppdrag som går ut på å bekjempe pirater som herjer på kysten utenfor Hongkong.

Anmelderne

Pirate Patrol har fått 82 % på Rotten Tomatoes.

Priser

Filmen ble tildelt prisen for beste action-koreografi ved Hong Kong Film Award. Jackie Chan ble nominert i klassen beste skuespiller.

I Norge

Filmen ble ikke satt opp på norske kinoer, men ble lansert på video av CP Entertainament i 1987.
Mathare

Mathare er en bydel i Nairobi, Kenya, som omfatter en rekke slumområder nordøst for hovedstaden. Befolkningstallet er høyst usikkert, men anslås til en halv million mennesker. De sanitære forholdene beskrives som forferdelige, og det såkalte Mathare flying toilet er en beryktet måte å kvitte seg med avføring på: i en pose som slenges opp på et nærliggende bølgeblikktak.
Fotballklubben Mathare United er hjemmehørende i bydelen.
Hominidae

Hominid kontra hominin

Begrepet hominid eller hominider har hatt varierende betydning gjennom årene. Den gjeldende er, at gruppen med hominider består av alle nålevende og utdødde former av store aper (Hominidae).
Noen har også ment at begrepet kun hefter ved underfamilien Homininae (store afrikanske aper). Tidligere hadde imidlertid begrepet gjerne samme betydning som hominin har i dag. Den gruppen består imidlertid kun av det moderne mennesket (Homo sapiens sapiens) og utdødde menneskearter og alle umiddelbare forfedre av disse, inkludert medlemmer av slektene Homo, Australopithecus, Paranthropus og Ardipithecus.
Som følge av endret betydning for begrepene hominid og hominin, kan det herske litt begrepsforvirring. Spesielt siden eldre publikasjoner ofte refererer til dem med en litt annen betydning enn dagens. Men i all enkelhet kan man hevde, at hominidae eller hominider refererer til alle store aper, og hominini eller homininer til artene i slekten Homo (menneskeslekten) og deres umiddelbare forfedre.
Fenoderee

Fenodyree er en mansk alv, en liten nisse, eller en form for ånd i folketroen som er særlig framtrenden i mansk folkeminne. Fenodyree benyttes stundom som et særskilt navn og tidvis som navn på en gruppe rare vesener. Alternative skrivemåter er fendodyree, phynodderee, phynnodderee, eller Fynnoderee yn Foldyr Gasteyer. Han er liten og hårete, særlig rundt leggene, omtrent som en liten satyr. Fenodyree blir faktisk benyttet for satyr i den manske versjonen av Bibelen for 1819 (Jesajaboken 34:14; en moderne engelsk versjon oversetter satyr som «wild goat», villgeit).
Fenodyree liker å jobbe mye og hardt fra morgen til kveld med jordbruksoppgaver som gjeting, slåtting, og tresking. Hans eneste betaling er mat og drikke og ville tjene bonden lojalt inntil bonden ga ham noe klær. I en versjon av fortellingen var klærne ikke bra nok og fenodyreen forsvant i sinne; i en annen fortelling mente han at klærne var usunne og forsvant, igjen i sinne. Fenodyree er sterke, men deres intelligens er ikke like sterk, og de er lette å fornærme.
Fenodyree har en tragisk undertone da dette vesenet var en gang tenkt som en flott og kjekk fyr som en uddereek, men ble omformet til en liten og stygg fyr for å oppbevarte ei menneskelig jente fra Glen Aldyn. En fortelling sier at han ble straffet for at han uteble et drikkelag blant sine egne.
Glashtin som er kjent sør på Man er antagelig identisk med fenodyree.
Ethan

Etymologi

Ethan er den engelske skrivemåten av det hebraiske navnet Eitan (hebraisk: אֵיתָן) som betyr «solid, varig».
Merko Ehitus

Merko Ehitus eller «Merkogruppen» er Estlands sjuende største selskap målt etter omsetning, og er et bygg- og anleggsfirma som produserer ferdigbygg, forretningsbygg og byggevarer. Det er børsnotert i Tallinn og har hovedkvarter der..
I 2007–08 hadde selskapet en årsomsetning på 297 mill euro.
Dalmatisk

Dalmatisk er et utdødd romansk språk som før i tiden ble talt i regionen Dalmatia i den nåværende staten Kroatia, og også så langt sør som Kotor i dagens Montenegro. 
Brukerne av dalmatisk bodde i kystbyene Zadar, Trogir, Split, Dubrovnik og Kotor (Iadera, Tragurium, Spalatum, Raugia og Cattaro), og i hver av disse byene fant man en egen dialekt. Språket ble også brukt på øyene Krk, Cres og Rab (Vikla, Crepsa og Arbe).

Dialekter

Nesten hver eneste by utviklet sin egen dialekt, allikevel forsvant nesten alle før de var blitt nedtegnet, så de eneste sporene av dialektene finner man i kroatiske lånord som blir brukt i lokale dialekter.

Ragusansk

Ragusansk er den sørlige dialekten. Navnet ble utviklet fra det italienske navnet på Dubrovnik, «Ragusa».

Vegliotisk

Vegliotisk (det opprinnelige navnet er Viklasun) er den nordlige dialekten. Navnet vegliot kommer fra det italienske navnet for øya Krk, «Veglia».
Zelda Williams

Tidlig liv

Zelda ble født i New York City, datter av Robin Williams og hans andre kone, Marsha. Robin Williams har sagt at han oppkalte henne etter Prinsesse Zelda fra spillserien The Legend of Zelda Moren hennes er filipinsk og finsk avstamning. Zelda har en yngre bror, Cody, og en eldre halvbror, Zachary Pym "Zak" Williams.

Karriere

Zelda debuterte som skuespiller da hun var 5 år. Som 15-åring hadde Williams en rolle i filmen House of D med sin far og nå avdøde skuespiller Anton Yelchin, som sistnevntes første kjærlighet, Melissa Loggia.
I juni 2011 var både Zelda of Robin med i en tv-reklame for spillet The Legend of Zelda: Ocarina of Time 3D på Nintendo 3DS. Den 25. oktober 2011 var hun gjestevert under London Zelda Symphony Concert i Hammersmith Apollo, da Zeldaserien feiret 25 år. Den 17. november 2011 ble et nyhetsbrev sendt ut fra Nintendo hvor Zelda og hennes far spilte det nye spillet The Legend of Zelda: Skyward Sword på Wii. Hun var også med i et intervju med representanter fra Nintendo hvor hun sa at en av favorittaktivitetene hennes på fritiden er å spille Super Smash Bros. Melee med vennene hennes, hvor hun alltid spilte karakteren Sheik.
Hun rangerte i People sin liste over de 100 vakreste personene i verden i 2007. Hun var med i musikkvideoen for Wynter Gordons «Buy My Love», samt musikkvideoen for Cobra Starships «You Make Me Feel...» sammen med faren.

Personlig liv

Williams har beskrevet seg selv som en aktiv atlet, og en storfan av videospill, især spillserien The Legend of Zelda. Hun har sagt at The Legend of Zelda: Majora's Mask er favorittspillet hennes, og skrev ofte positivt om gjenutgivelsen av spillet på 3DS ve å støtte oppropskampanjen "Operation Moonfall" frem til Nintendo annonserte spillutgivelsen den 5. november 2014.
Williams er biseksuell. Hun var sammen med skuespilleren Jackson Heywood fra 2013 til 2016.